Иван Вазов
Нощ

chitanka.info

Луната свети

тихо отгоре,

корабът плува

по синьо море.

Песен оглася

тез пущинаци

и ме възнася:

пейте, моряци!

* * *

Вълните гладки,

кат огледало,

в сънища сладки

всичко заспало.

Небето плува

в светлите бездни,

Морфей царува:

пейте, любезни!

* * *

В таз нощ кристална,

някъде в бденье

душа печална

мисли за мене,

бури бълнува

и мен — в чужбина

тя споменува:

пейте, дружина!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.